ٱش واقع للوداد الأمة مع سعيد الناصري الرئيس، اللي كايسير بمنطق أنا بوحدي نضوي البلاد، يعني هو الباطرون ومن غيرو ما كاين حتى واحد. الوداد الرياضي، فريق المقاومة بامتياز، اللي عرف أزهى أيامو مع عبد الرزاق مكوار وبوبكر جضاهيم والسنتيسي واللائحة طويلة، أصبح بقدر قادر تحت تصرف رئيس كيتحكم فكلشي وحول المنخرطين إلى دميات، اي مونيكات، لا يحسنون سوى الانبطاح والتصفيق وقليلا من الاحترام لمؤسسة الوداد. اغلب المنخرطين كاينين غير فالوراق، محسوبين على مؤسسة الوداد، بلا ما يقرروا أو يعطيوا حتى رأيهم في موضوع أو قضية ما، والغريب فالأمر أن الناصري كيتحكم حتى فقرعة ديال المال إلى طلبها الطاقم التقني، أو الإداري. الجمهور الحقيقي ديال الوداد كان كينتظر استقالة الناصري من بعد ما خسر معركة الترجي التونسي، أو من بعد الإقصاء المذل من نصف نهائي دوري ابطال افريقيا أمام الأهلي المصري، لكنه فضل يركب على الحدث ويرمي هذا الإخفاق في مرمى الطاقم التقني واللاعبين، لهذا استغنى على مجموعة من الأطر التقني، بحال زعما هوما الداء وهو الدواء، والعكس هو الصحيح للأسف. والسؤال المطروح منين كيستمد الناصري قوتو وشرعيتو، اللي اكتسبها مع الوداد منذ الاطاحة بعبد الإله أكرم. الجواب بسيط، وهو أن الناصري حصن راسو بدرع إعلامي فاسد كيدافع عليه كل ما حلت أزمة بالوداد، وسماسرية حتى لا نقول سمسار وحيد خربوا الفريق من الداخل وحولوه إلى بقرة حلوب، ولما جف حليبها اختفوا عن الأنظار، كما تخفي النعامة رأسها في الرمال. هادو هوما اللي خرجو على الوداد، رئيس فاشل همو الوحيد يدير السمية على حساب مؤسسة النادي، ومنخرطين منبطحين وإعلاميين وسماسيرية متواطئين والجمهور الوحيد اللي مازال كيندد ويحتج ويرفع شعاره في وجه الناصري “ٱ حجر العافية عطينا التيقار وسير فحالك”. الناصري للأسف قتل الوداد وباغي يمشي فگنازتها. نستناوا شنو غادي يكون موقف الجمهور من عشوائيات هاد الرئيس. 
الناصري قتل الوداد وباغي يمشي فگنازتها.. رجع الفرقة بلا مؤسسة وهوية وكيسير بمنطق أنا بوحدي نضوي البلاد والمنخرطين ضاربين الطم لأنهم أصلا كاينين غير فالوراق والجمهور الوحيد اللي رافع شعار “ٱ الناصري ٱ حجر العافية عطينا التيقار وسير فحالك”